Joni
Chapter 3
Sa dua vei ira na Farisi, sa daulewa vei ira na Jiu, na yacana o Nikotimo.
2 Na tamata oqo sa lako mai vei Jisu ena bogi ka tukuna Vua, "Rapai, keimami sa kila ni Kemuni sa dua na qasenivuli sa lako mai vua na Kalou; ni sa sega ni dua e cakava rawa na veika o ni sa cakava, vaka vo, kevaka sa tiko vata kei koya na Kalou."
3 Sa sauma o Jisu, "Sa dina sara, Au sa tukuna vei iko, vakavo me sucu tale na tamata, ena sega ni raica na matanitu ni Kalou."
4 Sa taro o Nikotimo, "Me sucu tale vakacava na tamata ni sa qase mai? E rawa beka ni curu tale vakarua ki na kete i tinana me qai sucu tale mai?
5 Sa sauma o Jisu, "Sa dina sara, Au sa tukuna oqo vei iko, vakavo kevaka sa sucu e dua ena wai kei na Yalo Tabu, ena sega ni rawa ni curu ki na Matanitu ni Kalou.
6 "O koya sa sucu ena yago sa vakayago, o koya sa sucu ena Yalo sa vakayalo.
7 "Kakua ni kidacala Ni'u sa tukuna vei iko, mo sucu tale.
8 "Sa liwa na cagi ena vanua sa via liwa kina, o sa rogoca na kena rorogo, o sa sega ni kila se sa lako mai vei. Sa vakakina o ira sa sucu ena Yalo."
9 Sa sauma yani o Nikotimo ka vaka: "Sa rawa vakacava oqo?"
10 Sa sauma vua o Jisu ka tukuna, o sa dua vei ira na qasenivuli e Isireli, ia, o sa sega ni kila na veika vakaoqo?
11 "Sa dina sara, Au sa tukuna vei iko, eda sa vosataka na veika eda kila, ka tukuniyalotaka na veika eda raica, ia, o iko, sa sega ni via ciqoma na neitou i vakadinadina.
12 "Kevaka Au sa tukuna vei kemudou na veika vaka vuravura ia, dou sa sega ni via vakabauta, dou na qai vakabauta vakacava kevaka Au sa na tukuna vei kemudou na veika vakayalo?
13 "Sa sega e dua sa lako cake ki lomalagi, o Koya ga sa lako sobu mai lomalagi, oqori na luve ni tamata o Koya sa tiko mai lomalagi.
14 Io, me vaka sa laveta cake na gata mai veikau o Mosese, sa dodonu me laveti cake vakakina na luve ni tamata,
15 ni o ira vakayadua ga sa vakabauti Koya era na sega ni rusa, era sa rawata ga na bula e sega ni mudu.
16 "Ni sa lomani vuravura na Kalou, sa solia kina na Luvena e dua ga, ni o koya vakayadua ga sa vakabauti Koya, ena sega ni rusa, sa na rawata ga na bula e sega ni mudu.
17 "Sa sega ni tala mai na Luvena ki vuravura na Kalou me vakarusa, me vakabula ga na vuravura ena vuku ni Yacana.
18 'O koya sa vakabauta na Luvena, sa sega ni vakarusai, ia o koya ga sa sega ni vakabauta ena rusa vakaidina baleta ni sa sega ni vakabauta na yaca ni Luve ni Kalou.
19 'Oqo na nodra vakarusai, ni sa lako mai ki vuravura na rarama, na tamata era se vinakata ga na butobuto ka sega ni rarama, baleta ga ni sa ca tikoga na nodra i valavala.
20 'O ira vakayadua sa cakava tiko na ka ca, sa cata na rarama, ka sa bese ni lako mai ena rarama, de qai kilai na veika era cakava tiko.
21 "Ia o koya sa cakava tiko na veika e dina, sa lako mai ena rarama, sa laurai vinaka na nona bula, ni sa cakava tiko ena mata ni Kalou."
22 Sa oti oqo, sa lako mai o Jisu kei ira na Nona tisaipeli ki Jutia, ka sa mai veipapitaisotaki tiko e kea.
23 O Joni a veipapitaisotaki tale tiko ga mai Aenoni voleka e Salimi baleta ni sa levu kina na wai. Era sa lako mai ka papitaisotaki.
24 E se bera tiko ni biu ki vale ni veivesu o Joni.
25 Sa qai yaco e dua na veileti vei ira na tisaipeli i Joni kei ira na Jiu me baleta na veivakasavasavataki.
26 Era sa lako mai vei Joni ka tukuna vua, "Qasenivuli, o Koya sa tiko vata kei iko mai na tai kadua ni Joritani, o Koya o sa dau tukuna tiko, raica sa veipapitaisotaki tiko o koya, ka ra sa lako tiko ga mai Vua na tamata kecega!"
27 Sa sauma o Joni, ka vaka: "Raica na tamata sa sega ni rawata e dua na ka, vakavo, ke sa soli vua mai lomalagi,
28 O ni sa vakadinadinataka vei au, ni'u sa tukuna, ni sa sega ni oi au na Karisito, ia, au sa talai ga me'u liu mai Vua.
29 "O koya sa vakawati, sa tiko na watina, nai tokani nei koya sa vakawati sa tucake tu ka me rogoci koya, sa reki vakalevu ni sa rogoca na domo i koya sa vakawati. O koya sa qai vakayacori kina na noqu reki vakalevu.
30 "Me levu tikoga o Koya ka me'u lailai sobu tikoga oi au.
31 "O Koya sa lako mai cake, sa cecere vei ira kecega; o koya sa lako mai vuravura sa vakavuravura ka sa vosataka na veika vakavuravura. O Koya sa lako mai lomalagi, sa cecere vei ira kecega.
32 "Na veika sa raica, ka rogoca sa vakatusa, ia, sa sega ni dua e via ciqoma na Nona i tukutuku.
33 "O koya sa rogoca ka ciqoma na Nona i tukutuku, sa vakadinata ni sa dina na Kalou.
34 "O koya sa tala mai na Kalou, sa tukuna na vosa ni Kalou, ni sa sega ni solia na Kalou na Yalo evakaiyalayala.
35 "Na Kalou sa lomana na Luvena, ka sa solia na ka kecega kina qeteqete ni ligana.
36 "O koya sa vakabauta na Luvena sa rawata na bula Sega ni mudu; o koya sa sega ni vakabauta na luvena ena sega ni raica na bula, ka sa tu ga vua na cudru katakata ni Kalou."
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn